Västäräkki päästetään vapaaksi
Huomaa kaikki vähitellen
 linnun mielialan uuden,
 kuin se vaikeaan nyt valtaan
 joutuu alakuloisuuden.

 Silloin setä lapsosille
 tuumaella alkaa tuosta:
»Ulkona jo västäräkki
 tahtois lentää taas ja juosta.

 Jospa siis me päästäisimme
 lintusen nyt vapahaksi,
 varmahankin sydämensä
 tuntisi se riemuisaksi.»

 Pentti vastaan virkahteli:
»Linnusta en luopuis hevin»,
 suri Kaija, mutta Maija
 virkkoi silmin säteilevin:

»Västäräkillä on hauska
 karkeloida karjatiellä,
 emme sitä lähtemästä
 omaan kotihinsa kiellä.»

»Emme kiellä», toisti toiset,
»ikkuna siis avatkaamme.
 Mitä tekee västäräkki,
 senpä kohta nähdä saamme.»

 Niinpä tehtiin. Västäräkki
 katsoi kummeksien tuota;
 siivet levitti ja hiljaa
 lensi ystäväinsä luota.